
B8‑0010/2015

Euroopa Parlamendi resolutsioon kahe Itaalia mereväelase juhtumi kohta

(2015/2512(RSP))

Euroopa Parlament,

–
võttes arvesse Euroopa Liidu toimimise lepingut,

–
võttes arvesse Euroopa Liidu põhiõiguste hartat,

–
võttes arvesse Euroopa inimõiguste ja põhivabaduste kaitse konventsiooni ning selle lisaprotokolle,

–
võttes arvesse Ühinenud Rahvaste Organisatsiooni mereõiguse konventsiooni,

–
võttes arvesse inimõiguste ülddeklaratsiooni,

–
võttes arvesse komisjoni asepresidendi ning liidu välisasjade ja julgeolekupoliitika kõrge esindaja Federica Mogherini 16. detsembri 2014. aasta avaldusi,

–
võttes arvesse komisjoni ja komisjoni asepresidendi ning liidu välisasjade ja julgeolekupoliitika kõrge esindaja kõiki avaldusi Itaalia mereväelaste Massimiliano Latorre ja Salvatore Girone juhtumi kohta,

–
võttes arvesse kodukorra artikli 123 lõiget 2,

A.
arvestades, et 15. veebruaril 2012. aastal sai väidetavalt rahvusvahelistes vetes asuvas piirkonnas surma kaks kohalikku kalurit ja vahistati kaks Itaalia mereväelast Massimiliano Latorre ja Salvatore Girone, kes teenisid Itaalia naftatankeril Enrica Lexie; 

B.
arvestades, et 12. septembril 2014. aastal lubas India hr Latorrel pärast vangistuses rabanduse saamist neljaks kuuks ravi saamise eesmärgil Itaaliasse tagasi pöörduda; arvestades, et 6. jaanuaril 2015. aastal viidi hr Latorrel läbi südameoperatsioon ja ta vajab endiselt arstiabi; arvestades, et hr Girone on praegu endiselt Indias;

C.
arvestades, et Itaalia välisminister Paolo Gentiloni on teatanud, et Itaalia suursaadik Indias kutsutakse kiirkorras konsulteerimise eesmärgil tagasi;

D.
arvestades, et nimetatud kaks mereväelast teostasid India ookeanis piraatlusevastast operatsiooni piirkonnas, mida peetakse piraatide tegevuse tõttu väga ohtlikuks;

E.
arvestades, et Itaalia mereväelaste puhul on tegemist usaldusväärsete isikutega, võttes arvesse, et kinnipidamise ajal, olles enne saanud loa sõita Itaaliasse, pöördusid nad vabatahtlikult tagasi Indiasse, et anda end uuesti India ametiasutuste käsutusse; 

F.
arvestades, et piraatlus tekitab vaieldamatult kõigi sõjalaevade meeskondade ja kaitseüksuste jaoks väga stressirikkaid ja pingelisi olukordi;

1.
väljendab uuesti oma sügavat muret seoses kahe Itaalia mereväelasega, kes on ELi kodanikud ja keda peetakse Indias kinni alates 2012. aasta veebruarist;

2.
nõuab tungivalt, et mõlemad riigid, võttes arvesse, et Itaalia naftatankeri asukoht muudab kohtuliku suveräänsuse vaieldavaks, jõuaksid kokkuleppele, et juhtum esitataks Haagi esimese rahukonverentsi raames loodud Alalisele Vahekohtule, ning nõuab seetõttu tungivalt, et asjaomane kohus juhtumi kiiremas korras lahendaks;

3.
rõhutab, et juhtum tuleks lahendada täielikus kooskõlas rahvusvahelise õigusega, sealhulgas Ühinenud Rahvaste Organisatsiooni mereõiguse konventsiooniga;

4.
väljendab sügavat muret õiguskindlusetuse pärast, mis ümbritseb kahe Itaalia mereväelase juhtumit, kes pärast kolmeaastast ooteaega ei tea ikka veel oma saatust;

5.
mõistab hukka India ametiasutuste poolse viivitamise kahe Itaalia mereväelase juhtumi käsitlemisel;

6.
teeb presidendile ülesandeks edastada käesolev resolutsioon komisjoni asepresidendile ning liidu välisasjade ja julgeolekupoliitika kõrgele esindajale ning India ja Itaalia ametiasutustele.

